อลิอันซ์ฯปรับรับดอกเบี้ยต่ำ
อลิอันซ์ฯ ประกันชีวิต รับสภาพตลาดดอกเบี้ยขาลง เน้นสินค้าคุ้มครองสุขภาพแทน
22 พ.ค. 2558

อลิอันซ์ฯ ประกันชีวิต รับสภาพตลาดดอกเบี้ยขาลง เน้นสินค้าคุ้มครองสุขภาพแทน
นายวิทยา ชาญพานิชย์ รองกรรมการผู้จัดการใหญ่ สายงานบริหารตัวแทน บริษัท อลิอันซ์ อยุธยา ประกันชีวิต เปิดเผยว่า ในปีนี้ช่องทางตัวแทนมีแผนจะเพิ่มสัดส่วนแบบประกันที่ให้ความคุ้มครองและสุขภาพเป็น 29% จากปีก่อนที่ทำได้ 27% เพื่อให้สอดคล้องกับภาวะตลาดที่แนวโน้มอัตราดอกเบี้ยเริ่มลดลง ทำให้แบบประกันประเภทออมเงินและรับประกันผลตอบแทนทำตลาดได้ยากขึ้น ปีนี้จึงต้องหันมาเน้นแบบประกันเพื่อความคุ้มครองและสุขภาพมากขึ้น
“ช่องทางตัวแทนยังคงเป็นช่องทางหลักที่สร้างรายได้อันดับหนึ่ง ปีนี้มีแผนจะเพิ่มยอดขายจากช่องทางตัวแทนเป็น 40% จาก 36% ในปีที่แล้ว รวมถึงตอกย้ำตำแหน่งผู้นำด้านผลิตภัณฑ์คุ้มครองชีวิตและสุขภาพ จัดทีมดูแลฝ่ายขายทุกพื้นที่โดยเฉพาะ และปีนี้มีแผนสร้างทัพตัวแทนมืออาชีพให้ครบ 1.5 หมื่นคน จากปัจจุบัน 1.27 หมื่นคน  โดยตั้งเป้าทำเบี้ยรับปีแรกจากช่องทางตัวแทนให้ได้ 2,200 ล้านบาท เติบโต 16% และนำพา อลิอันซ์ อยุธยา ขึ้นสู่ท็อป 3 ภายในปี 2560” นายวิทยา กล่าว 
ทั้งนี้ ยังมีแผนที่จะขยายตลาดไปสู่ลูกค้าระดับกลางและบน เพื่อมีสัดส่วนให้เพิ่มมากขึ้น จากปัจจุบันที่ตัวแทนทำเบี้ยเฉลี่ยต่อรายได้ 2.5 หมื่นบาท  และทำยอดขายเฉลี่ยได้  3.1 ต่อกรมธรรม์ต่อเดือน ขณะที่อุตสาหกรรมทำเบี้ยเฉลี่ยต่อรายได้ประมาณ 1 หมื่นบาท
สำหรับกลยุทธ์หลักที่สำคัญ ประกอบด้วย 4 ส่วนสำคัญ คือ 1.เน้นการเพิ่มตัวแทนใหม่ที่มีคุณภาพ 2.สนับสนุนการเป็นผู้นำด้านความคุ้มครอง โดยให้กลุ่มตัวแทนทำเป้าหมายเพื่อแลกเปลี่ยนข้อมูลความต้องการของลูกค้า และแข่งขันกระตุ้นยอดขาย 3.พัฒนาทักษะฝ่ายขายทั้งด้านการขายและการบริหารทีม และ 4.มุ่งยกระดับการบริหารงานของผู้ดูแลพื้นที่ แบ่งเขตการทำงานทั่วประเทศเป็น 8 พื้นที่ และให้มีเจ้าหน้าที่จากบริษัทสนับสนุนให้ตัวแทนทำงานอย่างเป็นระบบ 
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันชีวิต กล่าวว่า ในไตรมาสแรกที่ผ่านมาช่องทางตัวแทนสามารถทำเบี้ยรับปีแรกได้ 395 ล้านบาท เพิ่มขึ้น 6.6% ช่องทางแบงก์แอสชัวรันซ์ทำเบี้ยรับปีแรกได้ 440 ล้านบาท เพิ่มขึ้น 8.9% ขณะที่ช่องทางการตลาดขายตรงยังคงยอดเบี้ยสูงสุดในตลาดจากช่องทางนี้ติดต่อกันต่อเนื่อง ด้วยเบี้ยรับปีแรก 363 ล้านบาท เพิ่มขึ้น 5.6%